﻿ COMENTARII EVOLUŢII RECENTE PRIVIND VALORILE INDICELUI DEZVOLTĂRII UMANE. ROMÂNIA ÎN CONTEXT EUROPEAN ŞI MONDIAL⎢ IOAN MĂRGINEAN Indicele Dezvoltării Umane – IDU (Human Development Index) este un elaborat statistic compozit, standardizat pe intervalul 0–1, constituit în cadrul Programului Naţiunilor Unite pentru Dezvoltare – United Nations Development Programme (UNDP) începând cu anul 1990 (Human Development Report – HDR), cu obiectivul de a surprinde condiţiile dezvoltării umane: „ce posibilităţi de opţiune pentru dezvoltarea lor au oamenii dintr-o anumită societate: accesul la venit pentru a atinge bunăstarea, o durată mare a vieţii, cunoştinţe, libertate politică, securitate personală, participare comunitară şi garantarea drepturilor lor” (Draper, 1990: III). Prin urmare, fără a se folosi expresia „calitatea vieţii”, sunt vizate aspecte de maximă importanţă pentru acest domeniu (Mărginean, 2015a). Revenirea la această temă, după demersurile din anul 2010 şi 2012, se întemeiază pe faptul că la fiecare apariţie a HDR sunt valori refăcute ale IDU, deoarece adesea în ediţii anterioare s-a lucrat şi cu date mai vechi decât anul de referinţă, aşa încât se pot urmării schimbările în timp, inclusiv prin aducerea mai aproape a datelor din anii anteriori. În cadrul acestui Indice intră informaţii referitoare la educaţie, să nătate şi economie (doi indicatori pentru primul domeniu şi câte unul pentru celelalte). De-a lungul timpului s-au utilizat indicatori diferiţi pentru educaţie şi economie. Începând cu anul 2010 indicatorii pentru educaţie sunt „Media anilor de şcolaritate” (MAŞ) şi „Anii aşteptaţi de şcolaritate” (AAŞ). Anterior s-a făcut apel la indicatori precum „Rata de alfabetizate” şi „Cuprinderea şcolară” (HDR 1990– 2018). Indicatorul MAŞ se referă la populaţia de 25 de ani şi peste, iar AAŞ se determină pentru elevii ce intră în învăţământ dacă ar avea acelaşi parcurs şcolar ca al celor aflaţi deja în sistem. La rândul său, domeniul economic este reprezentat, din 2010, de Venitul naţional brut (VNB). Înainte era Produsul intern brut (PIB), ambii indicatori ⎢ Adresa de contact a autorului: Ioan Mărginean, Institutul de Cercetare a Calităţii Vieţii al Academiei Române, Calea 13 Septembrie, nr. 13, sector 5, 050711, Bucureşti, România, e-mail: imargin@iccv.ro. CALITATEA VIEŢII, XXX, nr. 1, 2019, p. 76–83 2 EVOLUŢII RECENTE PRIVIND VALORILE INDICELUI DEZVOLTĂRII UMANE 77 determinaţi pe locuitor la Paritatea puterii de cumpărare (PPC) la preţuri în dolari SUA. VNB exprimă mai bine resursele materiale disponibile dintr-o ţară, pentru că la volumul PIB-ului (valoarea nou creată prin produsele şi serviciile dintr-un an plus taxele care se regăsesc în preţuri) se adaugă câştigul obţinut de rezidenţii unei ţări în străinătate şi se scade câştigul realizat de rezidenţii străini în ţara respectivă. Cât priveşte domeniul sănătăţii, aici a intrat încă de la început Speranţa de viaţă la naştere (SVN). Aceasta exprimă şi ea o valoare aşteptată, respectiv câţi ani ar trăi copiii care se nasc într-un anumit an dacă s-ar urma patternul mortalităţii din acel an. Obiectivul principal urmărit prin realizarea Raportului 2018 este acela de a promova o perspectivă universală potrivit căreia viaţa umană are valoare egală pentru toţi, dar în prezent lumea „este tot mai inegală, instabilă şi nesustenabilă” (p. 13). În cele ce urmează vom prezenta mai întâi indicatorii ce intră în componenţa IDU, pentru ca apoi să ne referim la acesta din urmă. VALORILE INDICATORILOR COMPONENŢI AI INDICELUI DEZVOLTĂRII UMANE Valorile pentru cei patru indicatori componenţi ai IDU în Raportul 2018, cu date pentru anul 2017 (sau mai vechi în funcţie de disponibilitatea lor) se distribuie pe spaţii largi, exprimând diferenţe extrem de mari pe cele 189 de ţări şi teritorii. Titlul Raportului este „Human Development Indicators and Statistical Update”. În cazul VNB, decalajul între ţări este de la 117 000 $/persoană/PPC (Quatar care anterior a avut chiar o valoare mai mare) şi 663 $/persoană/PPC (Republica Centrală Africană), cu valoarea medie mondială de 15 295. De remarcat că în România valoarea VNB este inferioară celei a PIB-ului, ceea ce înseamnă că mai mult transferă în afară rezidenţii străini decât aduc în ţară rezidenţii interni. Astfel, în 2017, PIB-ul era de 857 miliarde lei la preţuri curente, iar VNB-ul de 839 miliarde de lei, o diferenţă de 18 miliarde lei (INS, 2018). Câte un ecart însemnat se înregistrează şi la ceilalţi indicatori. La SVN, acesta se situează între 84,1 ani (Hong Kong) şi 52,2 ani (Siera Leone), media mondială fiind de 72,2 ani. AAŞ are valoarea maximă de 22,9 ani (Australia) şi cea minimă de 4,9 ani (Sudanul de Sud), iar media mondială se situează la 12,7 ani; MAŞ maxim este consemnat în Germania (14,1 ani), iar cel minim în Burkina Faso (1,5 ani). Cât priveşte România, valorile cele mai favorabile în context internaţional sunt chiar la acest ultim indicator (MAŞ). Cu valoarea medie de 11 ani de şcolaritate a populaţiei adulte în vârstă de 25 de ani şi peste, România avea a 24-a valoare mondială, poziţia 50 în ordine descrescătoare şi 139 în ordine crescătoare, centila 73 din 189 de ţări şi teritorii. În rândul statelor membre UE (28), România se plasează pe locul 24 în ordine descrescătoare, depăşind semnificativ ţări precum: Spania (8,8 ani), 7IOAN8 MĂRGINEAN 3 Portugalia (9,2), Italia (10,7 ani), Grecia (10,8 ani). Totuşi, în ultima perioadă progresul în privinţa acestui indicator este unul lent, fiind vorba şi de efectul migraţiei externe a populaţiei active. O menţiune specială o fac pentru Republica Moldova, care cu MAŞ egal de 11,6 ani, deţine a 19-a valoare mondială. Pentru ceilalţi indicatori ca şi pentru IDU se situează mult mai jos în context european şi mondial. La rândul său AAŞ înregistrează valori superioare faţă de MAŞ, în unele ţări diferenţele fiind foarte mari, ceea ce anunţă un progres semnificativ pentru viitor în ceea ce priveşte pregătirea şcolară a populaţiei adulte. În România, valoarea AAŞ raportată pentru anul 2017 era de 14,3 ani, fiind a 38-a valoare mondială, poziţia 117 în ordine crescătoare, centila 60 din 189 de ţări şi teritorii. La nivelul statelor membre UE, doar Luxemburg are o valoare mai mică (de 14 ani). Dealtfel este de reţinut faptul că în România şi acest indicator avea o valoare mai mare anterior (14,8 ani în 2010), şi aici identificându-se efectul negativ al migraţiei externe, dar şi pără sirea timpurie a şcolii de către unii tineri. În legătură cu valorile AAŞ este de reţinut şi faptul că în unele ţări se iau în considerare şi anii de repetenţie, ceea ce măreşte artificial valorile indicatorului. Speranţa de viaţă la naştere (cât ar trăi un copil care se naşte într-un anumit an dacă s-ar păstra acelaşi pattern din anul respectiv; pentru HDR 2018 anul de referinţă este 2017, dar poate fi şi unul anterior), cu o valoare de 75,6 ani România ocupă poziţia mondială 118 în ordine crescătoare, centila 60. Diferenţa faţă de ţările cu SVN înalt este însă mare: pentru un număr de 29 de ţări şi teritorii indicatorul are valoarea de cel puţin 80 de ani. În cadrul UE, valori mai mici decât România se regăsesc în Letonia (77,4 ani), Lituania (74,8 ani) şi Bulgaria (74,9 ani). Pentru cel de-al patrulea indicator, VNB/persoană/$/PPC, situaţia României este una asemănătoare. Cu o valoare de 22 645 $/persoană/PPC, ţara noastră ocupă poziţia 54 în ordine descrescătoare şi 135 în ordine crescătoare, centila 61. Este de reţinut sporul important faţă de anul 2010, când valoarea raportată a fost de 12 800. Creşterea este explicabilă prin acţiunea conjugată favorabilă a doi factori, şi anume, creşterea economică şi stabilitatea preţurilor, dar este şi rezultatul diminuării volumului demografic al ţării. În cadrul statelor membre UE, numai Bulgaria are o valoare inferioară celei din România (18.883). Precizez şi faptul că pe lângă indicatorii ce intră în componenţa IDU, în Raport se regăseşte o serie mult mai extinsă de date pe diverse componente sociale. INDICELE DEZVOLTĂRII UMANE (IDU) Construcţia actuală a IDU se realizează în patru etape: a. Alcătuirea bazelor de date cu indicatorii constituenţi, valori gestionate în cadrul unor organisme de profil ale Naţiunilor Unite (Institutul de Statistică a Organizaţiei pentru Ştiinţe ale Educaţiei şi Cultură – UNESCO; Organizaţia 4 EVOLUŢII RECENTE PRIVIND VALORILE INDICELUI DEZVOLTĂRII UMANE 79 Mondială a Sănătăţii; Departamentul de Economie şi Afaceri Sociale, Banca Mondială) folosind statisticile naţionale. b. Calcularea de către autori a unor indici primari pe spaţiul 0–1 pentru valorile fiecărui indicator prin raportarea la maximul şi minimul mondial. Pentru AAŞ, valoarea maximă este limitată la 18 ani, iar la VNB, la 75 000 $/persoană/PPC. De asemenea, pentru VNB se operează cu logaritmii valorilor respective, tot pentru a limita influenţa valorilor mari. Aceste limitări au ca efect mascarea situaţiilor reale, prin reducerea diferenţelor, valorile mai mici în ţările dezvoltate şi creşteri statistice în ţările de la baza ierarhiilor. c. Construcţia unui indice compozit pentru educaţie, prin media geometrică a valorilor celor doi indici primari. d. Agregarea indicatorilor primari de sănătate şi economie, împreună cu indicele compozit al educaţiei, prin media geometrică şi constituirea valorilor IDU pe spaţiul 0–1 Cât priveşte IDU, valorile acestuia sunt împărţite în patru categorii (clase) în funcţie de quartilele ce le înregistrează indicatorii componenţi: clasa de jos (a IV-a) zută”, IDU sub 0,550 (38 de ţări în anul 2017); clasa a III-a „dezvoltarea umană scă „dezvoltare umană medie”, IDU între 0,550 şi 0,699 (39 de ţări); clasa a II-a „dezvoltare umană înaltă”, IDU între 0,700 şi 0,799 (53 de ţări); şi clasa I-a de la vârful ierarhiei „dezvoltare umană foarte înaltă”, IDU peste 0,800. Distribuţia valorilor medii IDU şi ale indicatorilor componenţi la nivel mondial şi pe clase în 2017 Indicatori Mondial şi Clase Valori medii IDU AAŞ VNB IDU (0–1) SVN MAŞ (ani) (ani) (ani) ($/persoană/PPC) mondial 0,728 72,2 8,4 12,7 15 295 I 0,894 79,5 12,2 16,4 40 041 II 0,757 76,0 8,2 14,1 14 999 III 0,645 69,1 6,7 12,9 6 844 IV 0,504 60,8 4,7 9,4 2 521 Sursa: HDR, 2018. Marea majoritate a ţărilor de la categoria întâia sunt din Europa, dar se regăsesc şi ţări şi teritorii de pe celelalte continente, mai puţin din Africa. Pe primele trei poziţii sunt Norvegia (IDU=0,953); Elveţia (IDU=0,944) şi Australia (IDU=0,939). Din rândul statelor membre UE cu valorile cele mai mari, pe locurile 4 şi 5 sunt Irlanda (IDU=0,938) şi Germania (IDU=0,936). România este pe ultimul loc în UE (IDU=0,811) fiind precedată imediat de Bulgaria (IDU=0,813); Muntenegru (0,814) şi Federaţia Rusă (0,816). 8IOAN0 MĂRGINEAN 5 Cu poziţia descrescătoare 52, şi România se situează, totuşi, în rândul ţărilor cu dezvoltare umană foarte înaltă, fiind urmată în clasamentul categoriei de alte şapte ţări (Belarus, Bahamas, Uruguay, Kuweit, Malaezia, Barbados, Kazakhstan). Cele mai mari ţări ale lumii, China şi India (fiecare cu o populaţie de peste 1,3 miliarde) au poziţii mult mai modeste în clasament (locurile 86 şi 130, cu IDU=0,752 şi 0,640). La rândul său, a treia ţară ca volum al populaţiei (324 milioane), prima putere mondială, SUA, se situează pe poziţia 13 (0,924). La rândul lor, mai multe ţări europene foste socialiste se regăsesc la categoria întâia: Slovenia 0,896; R. Cehă 0,888; Estonia 0,871; Polonia 0,865; Lituania 0,859; Slovacia 0,856; Letonia 0,847; Ungaria 0,838; Croaţia 0,831. La clasa a doua apar Serbia 0,787; Albania 0,785; Georgia 0,780; Bosnia şi Herţegovina 0,768; Fosta Republică Iugoslavă a Macedoniei 0,757; Ucraina 0,751; Republica Moldova 0,700 (poziţia 112, poziţia 77 în ordine crescătoare, centila 42). Revenind la România şi urmărind evoluţia valorilor IDU, constatăm un avans de 0,110 în intervalul 1990–2017, de la 0,701 cu o creştere extrem de mică în prima decadă (0,709 în anul 2000) apoi un ritm mai înalt în urmă torul deceniu 0,797 în 2010, pentru ca în continuare să se înregistreze o încetinire severă. Altfel spus, dacă în primul interval de timp media anuală de creştere a IDU a fost de 0,8 miimi, în cea de-a doua a ajuns la o medie anuală de 8,8 miimi, pentru ca în ultima perioadă să coboare la două miimi. Exprimate procentual, creşterile anuale sunt de 0,58% pe total perioadă; 0,11% în prima perioadă (1990–2000); 1,24% pentru 2000–2010 şi 0,25% pentru 2010–2017. Valorile IDU pentru România pentru perioada 1990–2017 Ani Valori IDU HDR 1990 2000 2010 2012 2014 2015 2016 2017 2018 0,701 0,709 0,797 0,795 0,802 0,805 0,807 0,811 2015 0,703 0,700 0,784 0,788 0,793 – – – 2011 0,700 0,704 0,781 – – – – – Sursa: HDR, 2018, 2015 şi 2011. Aşa cum se poate constata, fluctuaţiile valorilor, cu creşteri sau descreşteri de la un Raport la altul pentru acelaşi an, nu sunt mari, dar implică şi o atenţionare de a nu absolutiza micile diferenţieri. Ca urmare a valorilor de la ultima recalculare, România era în anul 1990, în privinţa dezvoltării umane, conform metodologiei UNDP, pe poziţia 93 în ordine crescătoare din 142 de ţări şi teritorii (centila 65). În anul 2000, cu IDU=0,709, locul în ordine crescătoare se situa la poziţia 110, centila 66, pentru ca în 2010 valoarea IDU=0,797 să ocupe poziţia 136 din 188 de ţări (centila 72), iar din 2014 România trece la categoria ţărilor cu dezvoltare foarte înaltă. Referitor la contribuţia indicatorilor constitutivi la valoarea IDU este de consemnat că aceştia se diferenţiază în privinţa ierarhiilor pe care le ocupă fiecare 6 EVOLUŢII RECENTE PRIVIND VALORILE INDICELUI DEZVOLTĂRII UMANE 81 dar şi cu privire la raportarea la ţările din vârful ierarhiei. Aşa de exemplu, ţara cu cea mai înaltă valoare IDU (Norvegia 0,953) în cazul VNB cu 68 012 $/persoană/PPC, locul trei (cu limitarea valorilor de la vârf), iar dacă avem în vedere situaţia reală a indicatorului este locul 8; pentru AAŞ a doua valoare la calculul IDU; locul 9 la MAŞ şi 12 la SVN. Nici cele mai mici valori nu provin din valorile minime la toţi patru indicatori. Corectarea IDU prin ajustare pentru inegalitate conduce la schimbări semnificative. În toate cazurile în care s-a dispus de date s-au înregistrat diminuări faţă de situaţia iniţială. Reducerile sunt ceva mai mici la ţările şi teritoriile din categoria întâia şi a doua, şi mult mai mari la categoriile 3 şi 4. Dacă la primul grup diminuările au fost în medie de 10,7%; la al doilea de 16%; la al treilea pierderea a fost de 25,1%, iar la a patra, aceasta a ajuns la 31,1%. Pe total, reducerea s-a situat la 22%. Şi în interiorul fiecărei categorii sunt diferenţieri: la categoria I-a în Japonia ecartul a fost echivalentul a 3,6%; în Republica Cehă 5,3%; Finlanda şi Slovenia câte 5,6%. În România reducerea a fost mult mai mare, de 11,7%, dar ea a fost şi mai mare în unele ţări din această categorie: Barbados (16,4%); Chile (15,7%); Spania (15,4%); SUA (13,8%). Ţările în care s-au înregistrat cele mai mari diminuări ale ID sunt: Camora (45,3%); Republica Central Africană (42,1%); Coasta de Fildeş (36,9%). Toate trei aceste ţări sunt din categoria a patra (dezvoltarea umană scăzută), iar diminuările de peste 30% sunt în marea majoritate a cazurilor (31 de ţări şi teritorii din 33 pentru care este făcut calculul). COMENTARII ŞI CONCLUZII Deşi un construct inovativ, IDU are şi o anumită doză de arbitrariu, evidenţiată prin desele schimbări ale indicatorilor, utilizarea în unele cazuri a unor date mai vechi decât anul de referinţă al Raportului, iar prin actualizarea lor se ajunge la alte rezultate, apeluri la formule de calcul diferite, limitarea valorilor maxime la unii indicatori. În fapt, este un indice compozit alcătuit printr-o reunire de indicatori aparţinând unor domenii diferite. Totodată un nivel înalt al unui indicator nu asigură o distribuţie lipsită de inegalităţi între locuitorii şi zonele aceleiaşi ţări, după cum în cazul unor ţări cu IDU şi indicatori cu valori medii scăzute se regăsesc persoane cu valori individuale mari. Dincolo de anumite rezerve în legătură cu Indicele Dezvoltării Umane, ca şi a marilor diferenţe de volum de populaţie între ţări, informaţiile pe care le furnizează analizele comparative conduc la constituirea unei imagini globale relevante asupra domeniului vizat, ca şi referitoare la traseul pe care îl urmează o ţară sau alta. Pe de-o parte, se constată o puternică diferenţiere între ţări în privinţa dezvoltării umane, cu valori apropiate de maximul mondial pentru IDU în unele ţări (valoarea 1), în timp ce foarte multe dintre ele se află în situaţii pe care le putem numi 8IOAN2 MĂRGINEAN 7 tragice, cu dezvoltare umană extrem de scăzută, ceea ce înseamnă posibilităţi reduse de afirmare pentru locuitorii lor. În multe din fostele ţări cu regim socialist, şi în România, valorile mai bune la educaţie au avut rol important în plasarea pe poziţii la dezvoltare umană foarte înaltă. Alte ţări au intrat la această categorie prin valorea mare a VNB. Se regăsesc şi cazuri în care unele ţări au valori înalte la toţi indicatorii. Iar în clasamentul de la bază cele mai multe ţări au valori scăzute la toţi indicatorii. Aşa cum s-a constatat din cele prezentate, România ocupă o poziţie, în privinţa dezvoltării umane (valoarea IDU se află în centila 72 la nivel mondial în 2017), care la o prima vedere poate fi considerată buna, dar, evident că potenţialul ţării este mai mare, deşi după 2010 a avut loc o încetinire a ritmului de creştere. Referitor la indicatorii ce intră în structura IDU, situaţia cea mai bună a ţării este în domeniul Mediei anilor de şcolaritate (centila 73); la ceilalţi, însă, se plasează la centilele 60–61. Pentru indicatorii din domeniul educaţiei relativa stagnare din ultimii ani este cauzată de minusuri în cuprinderea copiilor în învăţământ şi părăsirea timpurie a şcolii (ultimul fenomen este legat şi de migraţia în străinătate, dar unde este de presupus că cel puţin o parte din copii plecaţi îşi vor continua studiile). La rândul ei, migraţia externă a unei părţi a populaţiei active cu educaţie mai bună reduce nivelul de şcolaritate a populaţiei adulte. Este absolut necesar ca şi în România să se ajungă la o finanţare mai bună a învăţământului, pentru a se obţine condiţii adecvate pentru elevi, dar şi pentru cadrele didactice, inclusiv prin salarizarea acestora. Conform Raportului Dezvoltării Umane, 2018, în România guvernul a alocat, în intervalul 2012–2017, doar câte 3,1% din PIB pentru educaţie (a treia valoare de la bază din rândul ţărilor de categoria întâia, în care ecartul se situează între 7,7% – Norvegia şi Suedia şi 2,7% – Bahrein), în timp ce media ţărilor cu dezvoltare umană foarte înaltă era de 4,9%, iar a celor cu dezvoltare umană medie a fost de 3,9%; cu media mondială de 4,8%. Venitul Naţ ional Brut, cu o creştere relativ importantă în ultimii ani, nivelul său este inferior mediei ţărilor cu dezvoltare umană foarte înaltă (22,7 mii $/locuitor PPC faţă de 40,041 mii $/loc/PPC). Lăsând deoparte valorile ţărilor bogate în petrol, în unele ţări dezvoltate nivelul VNB $ loc/PPC este de câteva ori mai mare decât în România, şi am în vedere: 68 mii în Norvegia; 65 mii Luxemburg, 58 mii Elveţia, 55 de mii în SUA Când ne referim la valoarea PIB-ului în România, nu trebuie pierdut din vedere că în primii ani ai tranziţiei a avut loc o prăbuşire a nivelurilor acestora prin restructurare dar şi prin dezindustrializare, şi doar după anul 2000 s-a ajuns să se obţină valori similare celor din ultimul an a vechiului regim (Axenciuc, 2012). Prin urmare, un ritm mai înalt de creştere în perioada ulterioară se leagă de nivelul foarte scăzut la care s-a ajuns la un moment dat. Într-adevăr, în anii 1990 şi 1991 are loc o scădere puternică a PIB (la 83% faţă de 1989, urmează o uşoară redresare în 1992–1995, apoi se înregistrează o 8 EVOLUŢII RECENTE PRIVIND VALORILE INDICELUI DEZVOLTĂRII UMANE 83 nouă scădere în anul 1996 şi mai ales în 1997, ulterior sunt unele redresări, dar cu scădere mare în 2009 şi din nou în 2012, pentru ca în ultimii ani să se înregistreze creşteri – INS). Politici mai consistente de modernizare şi sporire a competitivităţii economice pot contribui pe viitor la dezvoltarea sustenabilă a ţării. În privinţa Speranţei de viaţă la naştere, situarea României în plan internaţional este precară, chiar în comparaţie cu multe ţări care au o dezvoltare umană mai redusă. Şi aici finanţarea este una insuficientă, doar 5,0% din PIB în 2015 (cheltuieli cu bunuri şi servicii), în timp ce media categoriei era de 12,1% (cu un vârf de 16,8% în SUA) iar la nivel mondial de 9,9%. Nevoia unei finanţări mai consistente rezidă în situaţii critice întâlnite în sistem: personal calificat (mulţi medici pleacă în străinătate), condiţii precare în unele unităţi sanitare, acces redus la servicii medicale pentru o parte din populaţie etc. (Mărginean 2014; 2015b). La rândul lor, oamenii ar trebui să adopte un stil de viaţă cât mai sănătos. Pentru a progresa în domeniul dezvoltării umane ş i al calităţii vieţii în general, în România se impun măsuri de intervenţie cel puţin în raport cu potenţialul ţării. BIBLIOGRAFIE Axenciuc, V., Produsul Intern Brut al României 1862–2000. Serii statistice seculare şi argumente metodologice, vol. 1, Bucureşti, Editura Economică, 2012. Draper, W., H, III, Fareword, în Human Development Reports, UNDP, 1990. Institutul Naţional de Statistică, Anuarul Statistic al României, 1990–2018. Mărginean, I., Indicele dezvoltării umane. România în context internaţional, în „Calitatea Vieţii”, nr. 1–2, 2010, pp. 44–50. Mărginean, I., Performanţa României în domeniul dezvoltării umane, în „Calitatea Vieţii” nr. 4, 2012, pp. 277–298. Mărginean, I., Public expenditure with education and healtcare in EU countries, în „Procedia Economic and Finance”, vol. 8, 2014, pp. 429–435. Mărginean, I., Indicele dezvoltării umane, în Mărginean, I., Vasile, M., (coord.), Dicţionar de calitatea vieţii, Bucureşti, Editura Academiei Române; 2015a. Mărginean, I., „Politicile sociale, instrument de îmbunătăţirea calităţii vieţii populaţiei”, în „Calitatea Vieţii”, nr. 2, 2015b, pp. 131–139. UNDP, Human Development Reports, 1990–2018. Primit: 20.11.2018 Acceptat: 08.01.2019 